SKRIFTLIG FORESPØRGSEL E-2390/02

af Kathleen Van Brempt (PSE) til Kommissionen

(2. august 2002)

Om: Undersøgelse vedrørende ældre bilchauffører

I øjeblikket kører i EU projektet Agile, en undersøgelse af alderens indflydelse på kørselsevnen. Omkring 2005 skal denne undersøgelse være afsluttet. Den vil registrere ældre bilisters kognitive og fysiske problemer, alderens indflydelsen på deres kørselsadfærd plus arten af uheld, som de er involveret i.

Har Kommissionen kendskab til denne undersøgelse?

I bekræftende fald, hvad er formålet med undersøgelsen?

Tænker Kommissionen på en aldersbegrænsning for kørekort?

Mener Kommissionen ikke også, at denne form for undersøgelser stigmatiserer ældre?

Er denne undersøgelse ikke navnlig til fordel for forsikringssektoren, der gerne skelner mellem bilister, idet tanken henledes på den af EU for nylig forbudte bonus-malus-ordning i Belgien?

Svar afgivet på Kommissionens vegne af Philippe Busquin

(23. september 2002)

Agile (QLRT-CT-2002-00118) er et forskningsprojekt, der udføres af National Center for Research and Technology Hellas (CERTH) og Hellenic Institute of transport (HIT). Kommissionen bidrager til finansieringen under det femte rammeprogram for forskning og teknologiudvikling, nærmere betegnet nøgleaktionen Befolkningens stigende gennemsnitsalder og nedsat funktionsevne i særprogrammet Livskvalitet og bioressourcer. Projektet blev sat i gang i april 2002, og resultaterne forventes at foreligge om tre år.

Projektet sigter mod at udvikle et nyt sæt redskaber til træning, oplysning, og rådgivning om bilkørsel samt vurdering af evnen til at køre bil hos ældre mennesker. Vurderingen er rettet mod hele spektret af fysiske, kognitive, adfærdsmæssige og interaktionsmæssige evner hos ældre mennesker med det mål at tilrettelægge en retfærdig, altomfattende, og omkostningseffektiv standardiseret fælleseuropæisk procedure for bedømmelse af ældre menneskers evner for bilkørsel.

Ældre mennesker, der kører bil, ser ud til at være involveret i særlige typer af ulykker (f.eks. under venstresving i et T-kryds, vognbaneskift, indfletning eller udkørsel fra parkeringsposition). Agile har to hovedmilepæle: a) at fremskaffe den viden, der skal til for at fastlægge nationale politikker for udstedelse af certifikater for ældre menneskers egnethed til at køre bil; b) at hjælpe ældre mennesker til længst muligt at kunne blive ved med at køre sikkert, idet øget mobilitet giver øget velfærd.

Kommissionen har ingen hensigter om at indføre en maksimumsgrænse for besiddelse af kørekort.

Kommissionen mener ikke, at denne type forskningsprojekt stigmatiserer ældre mennesker. Snarere tværtimod, eftersom projektet vil tilrettelægge egnede trænings- og rådgivningskurser, der skal hjælpe ældre mennesker med at overvinde deres problemer i trafikken, og tilvejebringe en metode til at bekæmpe de eksisterende negative klichéer om ældre bilister. Et resultat heraf vil blive, at befolkningen bliver mere opmærksom på og udviser større accept af ældres evner til at køre bil. Det skal understreges, at de tilsigtede vurderingsmetoder ikke skal blive til endnu en barriere for ældre bilister, men at de tværtimod i de fleste tilfælde forventes at forenkle og rationalisere de nuværende bedømmelsesmetoder. Projektet vil bidrage til passende metoder og hjælpemidler, som kan sørge for, at ældre mennesker bliver ved med at kunne færdes sikkert som bilister.

Forskningsprojektet er ikke tilrettelagt med det formål at gavne forsikringsselskaberne. På baggrund af undersøgelsens formål som nævnt ovenfor forventes det ikke at dens resultater vil blive brugt til at skelne mellem bilister.